DOI: 10.14457/tu.the.2015.554
title: พฤติกรรมและความรู้ความเข้าใจของประชาชนในการจัดการขยะ: กรณีศึกษา คอนโดมิเนียมเขตห้วยขวาง

description: การวิจัยเรื่อง พฤติกรรมและความรู้ความเข้าใจของประชาชนในการจัดการขยะ กรณีศึกษาคอนโดมิเนียมเขตห้วยขวาง มีความต้องการรู้ถึงพฤติกรรมและความรู้ความเข้าใจของประชาชนเกี่ยวกับการจัดการขยะ เพื่อนำผลการวิจัยที่ได้ไปพัฒนาให้เกิดความร่วมมือที่มีประสิทธิภาพมากขึ้นระหว่างประชาชนผู้พักอาศัยในคอนโดมิเนียมกับกรุงเทพมหานครที่มีหน้าที่ในการจัดการขยะมูลฝอยโดยตรง โดยได้ใช้การวิจัยเชิงปริมาณ (Quantitative Research) เป็นการศึกษาถึงพฤติกรรมและการรับรู้ของประชาชนในการจัดการปัญหา ด้วยการใช้แบบสอบถามกับกลุ่มประชากรรวม 3 กลุ่ม คือกลุ่มประชาชนที่พักอาศัยอยู่ในคอนโดมิเนียมจำนวน 4 แห่ง ประกอบไปด้วย คอนโดมิเนียมแอลพีเอ็นหรือลุมพินีวิลล์ ศูนย์วัฒนธรรมฯ, คอนโดมิเนียมไอดิโอโมบิพระราม 9, คอนโดมิเนียมไลฟ์รัชดาภิเษก, และคอนโดมิเนียมริทึมรัชดา รวมถึงกลุ่มเจ้าหน้าที่นิติบุคคลอาคารชุด และกลุ่มเจ้าหน้าที่ผู้ปฏิบัติงานด้านการรักษาความสะอาดของสำนักงานเขตห้วยขวาง โดยคอนโดมิเนียมทั้ง 4 แห่งมีการเก็บค่าบริการส่วนกลางที่รวมถึงการบริหารจัดการขยะในจำนวนที่ใกล้เคียงกัน ขณะที่นิติบุคคลอาคารชุดได้จ่ายเงินเป็นค่าดำเนินการในการจัดการขยะให้กับกรุงเทพมหานครในราคาแห่งละ 24,000 บาทต่อปีซึ่งเป็นอัตราที่เท่ากันทั้ง 4 แห่ง ทั้งนี้จากการศึกษาพบว่าในส่วนของประชากรกลุ่มตัวอย่างมีพฤติกรรมการรับรู้เกี่ยวกับการจัดการขยะ และความพึงพอใจต่อการทำหน้าที่ของกรุงเทพมหานคร รวมทั้งการมีส่วนร่วมในการจัดการขยะของกรุงเทพมหานครอยู่ในระดับปานกลาง โดยประชาชนที่มีอายุต่างกันมีความร่วมมือในการกำจัดขยะโดยรวมและด้านความร่วมมือตามนโยบายของกรุงเทพมหานครแตกต่างกันส่วนประชาชนที่มีเพศต่างกันมีความร่วมมือในการกำจัดขยะโดยรวมและรายด้านไม่แตกต่างกัน  ในขณะที่ระดับการศึกษาที่ต่างกันส่งผลต่อความร่วมมือในการกำจัดขยะแตกต่างกัน ขณะที่กลุ่มตัวอย่างที่มีสถานภาพต่างกันส่งผลต่อความร่วมมือในการกำจัดขยะแตกต่างกัน เช่นเดียวกับประชาชนที่มีระยะเวลาการพักอาศัยในอาคารต่างกัน  จะมีความร่วมมือในการกำจัดขยะโดยรวม แตกต่างกันด้วยแต่ประชาชนที่มีรายได้ต่อเดือนต่างกันกลับมีความร่วมมือในการกำจัดขยะโดยรวมและรายด้านไม่แตกต่างกัน ข้อค้นพบที่สำคัญคือ นิติบุคคลอาคารชุดทั้ง 4 แห่งมีระบบการคัดแยกขยะที่ชัดเจนมากกว่าชุมชนดั้งเดิมในกรุงเทพมหานคร โดยมีการจัดวางถังขยะแบบแยกประเภทไว้ในทุกชั้นของอาคารที่พัก นอกจากนี้นิติบุคคลบางแห่งยังมีมาตรการแม่บ้านทำการคัดแยกขยะก่อนนำไปทิ้งในบริเวณที่จัดเตรียมไว้เพื่อรอเจ้าหน้าที่ของสำนักงานเขตมาจัดเก็บเพื่อนำขยะที่คัดแยกโดยเฉพาะขวดน้ำพลาสติกไปขายเป็นรายได้นำมาใช้หมุนเวียนในระบบบริหารจัดการของคอนโดมิเนียม ทำให้สอดคล้องกับแนวทางการสร้างความร่วมมือของกรุงเทพมหานคร แม้ว่าปัจจุบันกรุงเทพมหานครยังไม่มีการนำรถขยะแบบแยกประเภทมาจัดใช้ในช่วงเวลานี้ก็ตาม ทำให้เกิดแนวโน้มที่ดีในการลดปริมาณขยะจากคอนโดมิเนียมแม้ว่าความร่วมมือของประชาชนที่เกิดขึ้นจะอยู่ในระดับปานกลางก็ตามทั้งนี้ข้อเสนอแนะที่สำคัญในการบริหารจัดการขยะของคอนโดมิเนียมและกรุงเทพมหานครอาทิกรุงเทพมหานครควรมีรถเก็บขยะแบบแยกประเภทไม่ควรเก็บไปรวมกันหรือมีการต่อเติมให้เป็นรถจัดเก็บขยะเป็นกรณีพิเศษ และกรุงเทพมหานครควรประสานงานกับฝ่ายนิติบุคคลอาคารชุดเพื่อให้มีการประชาสัมพันธ์โครงการให้ความรู้เกี่ยวกับการคัดแยกขยะอย่างทั่วถึงและต่อเนื่อง รวมไปถึงนิติบุคคลอาคารชุดควรจัดห้องเก็บขยะเพื่อรอการขนย้ายให้เป็นระบบโดยมีการจัดการด้านการระบายอากาศและต้องออกแบบเพื่อป้องกันไฟไหม้ด้วย เป็นต้น ทั้งนี้ก็เพื่อเป็นแนวทางในการจัดการขยะให้เกิดขึ้นอย่างเป็นระบบมีประสิทธิภาพและยั่งยืนต่อไปในอนาคตคำสำคัญ:พฤติกรรมมนุษย์, ความรู้ความเข้าใจ, การจัดการขยะ, คอนโดมิเนียม